भाजपा पहली बार प्रत्याशी चयन को लेकर इतनी संजीदा है। एक-एक नाम पर कई-कई बार विमर्श हो रहे हैं। भाजपा इनफाइटिंग यानी भितरघात के खतरे को भाँप चुकी है। जिस भितरघात ने कांग्रेस को अर्श से फर्श तक पहुँचाया, कहीं वही भाजपा को भी न ले डूबे। यहां अच्छी बात यह है कि संघ आंतरिक लोकपाल का काम करता है। वह किसी भी ओहदेदार का कान उमेठने की हैसियत में है। इसलिए टिकट तय करने का आखिरी दौर उसी की निगहबानी में चल रहा है। इसकी बड़ी वजह यह है कि कांग्रेस अपना असली दुश्मन भाजपा को नहीं संघ को मानती है। खुदा न खास्ता कांग्रेस की सरकार मध्यप्रदेश में आ गई तो वह निपटने की शुरुआत संघ से ही करेगी। मध्यप्रदेश संघ के लिए काफी अहम है। सो इस बार मुख्यमंत्री भी चाहें कि वे किसी की टिकट पर अडक़र उसे दिला दें तो यह मुश्किल होगा। मध्य प्रदेश भाजपा में पंद्रह बरस में ऐसा पहली बार हो रहा है।